AJÁNDÉK A PAPOK ÉVÉBEN, HOGY HASZNÁLNI, SZOLGÁLNI TUDJ VELE!

Bosco Szent János: a fiúk apostola
3 éves volt, mikor édesapja meghalt. Szegénységben, sokat dolgozva nőtt fel. Ügyességét már gyermekkorában arra használta fel, hogy hallgatóságot toborozzon a vasárnapi szentmise prédikációjához, egy-egy imádkozáshoz. Elleste, begyakorolta a kötéltáncolást, különböző bűvészmutatványokat.  Szegénységük miatt csak úgy tudott tanulni, hogy munkájával megszolgálta a szállást és étkezést. Volt kovácsműhelyben, pékműhelyben, ismerte a földművelés munkáit is. Megtanult kitartóan küzdeni, nehézségeket elviselni, legyőzni – mindezt az isteni Gondviselésbe vetett hittel. Legfőbb fegyvere az imádság és a derű volt egész életében. Amikor pap lett, különös érzékkel gyűjtötte maga köré a szegény, apátlan-anyátlan fiukat. Isten szeretetét közvetítette feléjük, lelki életük ápolása mellett munkára tanította őket, és elindította az önállóság útján lelki gyermekeit. Vidám, keresztény közösség alakításával otthont, biztonságot, „atyai házat” adott a csavargó fiainak. Jézus papjaként a csavargók barátja lett. Élete, pedagógiája ma is követhető és követendő példa a gyermek-és ifjúságnevelésben.   
Apor Vilmos: a kormányzó. 
„Felejtsük el önmagunkat másokért” örökölte Édesapjától. „Ha az ember válaszút elé kerül, válassza mindig a nehezebbet, mert biztosan az a helyes út!- tanítgatta őt és testvéreit a viszonylag hamar megözvegyült Édesanya.  Egyedül is, szigorú határozottsággal és gyengéd szeretettel nevelte gyermekeit.  Ilyen családi indítással az első világháború idején szentelték pappá Apor Vilmost. Plébánoskodását  a világháború végén, a Tanácsköztársaság idején kezdte. Lelkipásztori tevékenysége a rabok kiszabadítását és a hatóságokkal való küzdelmet is jelentette. Újságot indított, segített, ahogyan csak tudott a nyomorultakon, betegeken, állástalanokon. Pénze ritkán volt, mert mindig elosztogatta a rászorulóknak. Jó vezetőnek tartották, szerették, mert akaratát, rendelkezéseit finom formában közölte. A legtöbbször magára vállalta a munkák fárasztóbb részét. Éjjel maga ment a betegekhez, szívesen és sokat gyóntatott. Irányítását, lelkivezetését sokan igényelték. 1941-ben nevezte ki a pápa a győri egyházmegye püspökének. Éles szeme hamar észrevette a problémákat, meglátta a teendőket, följegyzett mindent és hamarosan intézkedett. Jó munkaszervező volt. Emberségesen elbeszélgetett papjaival és híveivel. Az emberek őszintén elmondták problémáikat, ő segítséget ajánlott. 
A német megszállás, második világháború, zsidó-üldözés, orosz előretörés idején vezette a győri egyházmegyét. Szívén viselte a polgári lakosság sorsát is. Jó példájával maga járt elől: befogadott, elhelyezett, anyagilag segített. A Püspökvárban több száz menekültet elszállásolt, sőt őrködött fölöttük, személyesen fogadva az orosz előrenyomulókat. Nagypénteken délután az ittas orosz katonákat nem engedte a menekülteket rejtő pincébe – ekkor kapta halálos lövéseit. Haldokolva megáldotta az ellenséges, igazoltató katonákat, és így imádkozott: „ Köszönöm a Jóistennek, hogy ilyen nagypénteket adott!” Nyugodtan halt meg, mikor megtudta, hogy a rábízottaknak nem esett bántódása.
Szent Pál apostol
zsidó származású, római polgárjoggal rendelkezik. Gamaliel lábánál tanult, azaz egyetemi szinten tanulja-ismeri az Írásokat és a Törvényt. Beszél arámul, görögül. Atyáinak hitét hűségesen és lelkesen őrzi. Az első keresztény vértanú, István diakónus megkövezését helyesli, ő őrzi a kövezők ruháit. A Jézussal való találkozás után, ugyanezzel a lendülettel, most már a helyes irányban, Jézusért harcol. Hirdeti a zsidóknak, majd a pogányoknak a felismert tanítást. Beszél az athéni Areopáguszon, majd a római helytartó előtt. Boldogan vállalja az üldözést, sőt a halált is, Jézusért. Testi gyötrelmeit, szenvedéseit, megpróbáltatásait sorolja dicsekedve. És boldogságának az alapja, hogy mindezt felajánlhatja, hozzáteheti Jézus szenvedéséhez. Meghallotta a hívó szót, követte, és Jézus-küldte pásztorként gondozza a rábízott nyájat.
Szent Péter apostol
Egyszerű halászember, aki fel-fellobbanó szeretettel-hevülettel követi Jézust. Otthagy minden evilági biztonságot, hogy követhesse Jézust. Ő az, akin keresztül a Lélek megvallja, hogy Jézus a Krisztus. Ugyanakkor ő az, aki emberi módon gondolkodva a szenvedésről, le akarja beszélni Jézust. Ő az, aki kardot ránt, hogy megvédje Jézust az elfogatás éjszakáján, és még ugyanekkor háromszor meg is tagadja. És ő az, aki keserves sírással siratja gyengeségét. Ez az ember lesz – Isten kegyelméből – az első pápa, akinek minden ítélkezési helyzetében eszébe jut saját gyengesége és Jézus végtelen szeretete. Ebből merít erőt, hogy Jézus látható helyetteseként pásztora legyen az Egyháznak, olyan jó pásztora, aki életét is adja juhaiért. 
Sík Sándor a költő
piarista paptanár. Szereti, tiszteli a gyermekeket, az ifjúságot. Szerzetesi közösségében megtapasztalva a közösség erejét, segítségét, a cserkészet megismertetésében-elterjesztésében élen járt Magyarországon. Ezzel a kereszténység, közösség, sport és ifjúságnevelés csodálatos ötvözetét adta. Tehetséges költő, irodalomtörténész, aki szellemi –lelki vezetője kortársainak. Jó kapcsolatban volt Radnóti Miklóssal, nem kis része van abban, hogy a tragikus sorsú nagy magyar költő felnőttként megkeresztelkedik. Pásztori szerepe diákjai, paptársai, művésztársai, egyetemistái között nyilvánvaló és elismert volt. Versei a mai napig lelki táplálék, ugyanakkor művészi élmény. Élete, papsága a Jézusnak adottság megvalósulása egy sportos, okos, összeszedett, harmonikus személyiség, egy vonzó férfi példájában.
Szent Ignác, Jézus katonája
A középkor gazdag, igényes, kiváló eszű katonatisztje, aki a kor szokásának megfelelően vallásos is volt. Egyik harcban megsebesül, és a kórházi ágyon műtétek között betegeskedve-lábadozva jut el a személyes jézusi hitre. Katonai precizitása  ad formát erős Jézus utáni vágyának. Megismerni, szolgálni Őt, továbbadni tanítását, a hit örömét – egyáltalán mindent, minden szépet, jót -  Isten dicsőségére tenni. A katonaélethez edződött férfi komoly következetességgel összefogja férfi-barátait, a társakat a Jézussal való élethez. Szigorú önmagához és másokhoz is. Az egyik legszigorúbb szerzetesrend megalapítója, de mindenki boldog, mert vezetése mellett megtapasztalja  az önuralom, önnevelés titkát: a legnagyobb győzelem önmagunkat legyőzni. A legnagyobb dicsőség: önmagunkat Jézus kegyelméből másokért ajándékozni. A mindig győzni akaró, hódító katona elénk éli, hogy Jézus katonájának, papjának lenni a legnagyobb siker, a legnagyobb győzelem!
Brenner János, az öröm hírvivője
kortársunk, nagyapánk-korú lenne, ha nem ölték volna meg fiatalon / testvére még él!/. Életrevaló, vidám gyermek volt, aki két fiútestvérével együtt papnak készült. Jézus egyenességét, őszinteségét, tiszta derűjét akarta vinni az emberek közé abban a korban, amikor a félelem és bizalmatlanság volt a mindennapi élet jellemzője. Gyermekkorától megszokta, hogy hitükért hátrányba kerültek, de ez nem a kedvét szegte, hanem Édesapjukkal együtt egyfajta dacos büszkeséggel vállalták sorsukat. Boldog örömmel kezdte-végezte papi szolgálatát. Örömét lelte abban, hogy fiatalok, idősek összegyűlnek körülötte, szeretik-segítik egymást. Ellenségei fenyegették: ne buzgólkodjon ennyire, mert baj lesz. 
Nem ijedek meg tőlük – szokta mondani – és továbbra is nagy lelkesedéssel gyűjtötte Jézus köré az embereket. Ezért lettem pap, ez az én örömöm. Tehetetlenek voltak ellenségei. Ekkor döntöttek úgy, hogy tőrbe csalják. Beteghez hívták éjszaka, és útközben kíméletlenül megölték. A testét megölték, de hitét, Jézusnak adott életét, lelkesedését nem tudták elpusztítani. Nemcsak falujában, hanem mindenütt, akik csak hallották életét-halálát, megérezték, hogy ilyen a Jézus-megrajzolta Jópásztor, aki életét adja rábízott báránykáiért. Fiúk, lányok merítettek példájából erőt a személyes bátorságra, tanúságtételre, hűségre. Fiatal élete, vonzó, derűs személyisége, férfias bátorsága, helytállása több fiút arra biztatott, hogy elinduljon ezen az úton, és Jézus papjaként keresse és találja meg örömét az életben.
Meszlényi Zoltán a hűséges
abban az időben volt püspök, amikor a hitben megmaradni már politikának számított. A második világháborúban győztes szovjetek minél előbb meg akarták szűntetni az Isten-hitet. Ennek érdekében azokban az országokban is, ahol felszabadítóként ott-tartózkodtak, üldözték az Egyházat, feloszlatták a szerzetesrendeket, államosították az iskolákat, megszűntették, illetve akadályozták a hitoktatást, hitrenevelést.  A magyar egyházi vezetők, Mindszenty bíborossal az élen, tiltakoztak ez ellen. Ekkor Mindszenty bíborost elhurcolják. Az állam olyan egyházi vezetőt keres, aki behódol neki, vagy ha nem, akkor börtön vár rá. Ebben a helyzetben vállalja Meszlényi Zoltán a magyar egyház vezetésének felelősségét. A Jézus, az Egyház melletti hűség az ellenállás, így a börtön útját jelöli ki számára. Nem sokáig van lehetősége az irányításra. Börtönbe viszik, majd teljes homály fedi hollétét életét. Csendes, néma szenvedéssel, a börtön magányában áldozza életét a magyar Egyházért. Egyházi műveltsége, egyházjogi tudása, emberi értékei, figyelmessége, rendíthetetlen hite és hazaszeretete biztató emlék maradt környezete és az utókor számára. Nem akart politizálni, mégis életével, döntéseivel, halálig tartó hűségével egy olyan papi, főpapi helytállásra mutatott példát, amely a legszebb, legnemesebb politika. Hűségesen az Egyházhoz, katolikus módon részt venni az emberek életében, segíteni őket döntéseikben, még akkor is, ha ez kényelmetlen, veszélyes. Még akkor is, ha nem lelkes forradalmi kiállás ez, hanem csendes hűség.
Viennay Szent János a plébánosok védőszentje
gyermekkorában győz a francia forradalom, amely az ész, a tudás diadalát jelenti. És akkor Isten megszólít egy szegény sorsú, rendkívüli észbeli tehetséggel nem rendelkező fiatalembert, akinek szolgálatára felfigyel a világ! Amikor az ész nevében harcolnak az Isten ellen, az Egyház ellen, akkor egy sokszorosan hátránnyal induló fiatalember életére hívja fel a figyelmet Isten. A tanulási nehézségekkel küszködő, de a harcot felvállaló, Jézus hívását követő fiú elvégzi a papsághoz szükséges tanulmányokat. Nehezen, de megszerzi a plébánosi vizsgát is. Végre teljes odaadottsággal formálhatja a jézusi Jópásztort.  Együtt él híveivel, s közben tanítja, terelgeti őket. A kegyelem segítségével a tisztaság szépségére, a gyónás fontosságára, erejére tud rámutatni – nemcsak kis falujában, hanem egyre bővülő körben. Egyszerű élete felhívás minden nagyszerűségre vágyakozó, de talán bátortalan léleknek: akár téged is felhasználhat ilyen szép feladatra Isten! Bízd rá magad, és indulj el bátran!   
II. János Pál pápa, aki mindig egyszerű ember, Jézus papja maradt.
Őt még sokan ismerjük, láttuk életét, szerettük. Olyan ember volt, akit, mint családtagot tekintettünk. Tudtuk, hogy szeret focizni, sportolni. Püspöki kinevezésének hírét egy egyetemistákkal töltött kajaktáborban veszi,  még pápaként is úszott, síelt.   Kedvelte a színészetet, az irodalmat, művelte ezt is, papként is. Pápaként jelent meg színdarabja is. Ugyanakkor félreérthetetlenül Jézus követése, szolgálata volt számára az első. Papként való szolgálata. Pápaként is felejthetetlenek szentmiséi, amikor az átváltoztatáskor emberségét adja, kezét, szavait, hogy Jézus köztünk lehessen, hogy a miénk lehessen. 

















































Ünnepi lap a Papok Évében
1. Kinek az ünnepe, kerek évfordulója kapcsán lett most a Papok Éve?

A: Viennay Szent János           B: XVI. Benedek         C: II. János Pál 

2. A következő személyek közül kik papok? /Húzd alá!/

Szent Péter, Szent Pál, Loyolai Szent Ignác, Bosco Szent János, Viennay Szent János, Sík Sándor, Meszlényi Zoltán, Apor Vilmos, Brenner János, II. János Pál 

3. Hogyan készítette elő Isten, hogy alkalmassá váljanak feladatuk elvégzésére?   
  /Válassz ki egy személyt, és mutasd be életén keresztül, Isten szerető előkészítését!/













4. Miért engedte Isten, hogy rossz történjék velük?! Hogyan vált ez nekik vagy a rábízottak javára?
/Válassz ki egy személyt, és az ő életén keresztül mutasd meg!/

5. Hogyan tudta megtenni… ? Mutass rá, hogy a mindennapi kötelességteljesítés, helytállás készít fel arra, hogy a rendkívüli helyzetekben is megálljuk helyünket!

+1. Sorolj fel példákat arra, hogy a papság vállalása nem jelenti azt, hogy sportról, tudományról, művészetről le kell mondani!   
